**Κόνιτσα 9/09/2021**

**ΔΕΛΤΙΟ ΤΥΠΟΥ**

**Αποστολή Αξιολόγησης Γεωπάρκου Βίκου – Αώου.**

Την Τρίτη 7 Σεπτεμβρίου 2021 αντιπροσωπεία αξιολογητών του Γεωπάρκου από την UNESCO αποτελούμενη από τους Stephane Legal από την Γαλλία και τον Manfred Kupetz από την Γερμανία, επισκέφθηκε το Δήμο μας, συνοδευόμενη από τα στελέχη της Αναπτυξιακής ΗΠΕΙΡΟΣ ΑΕ Κιτσάκη Γεωργία, Πάσχο Παναγιώτη, Σταγκίκα Αριστοτέλη και Χαρητάκη Παπαιωάννου. Οι αξιολογητές επισκέφτηκαν πρώτα το Κέντρο Ενημέρωσης στον Βοϊδομάτη και κατόπιν το Δημαρχείο μας, όπου τους υποδέχθηκε ο Αντιδήμαρχος Αριστείδης Λαζογιάννης, ενώ στη συνάντηση παρευρέθηκαν ο πρώην Αντιδήμαρχος Καλλιντέρης Γεώργιος, ο Παπαγεωργίου Μανώλης και Μπάρμπας Φίλιππος ως εκπρόσωποι των παραγωγών, ο Νικολόπουλος Κωνσταντίνος, πρόεδρος του ΕΟΣ Κόνιτσας.

Ο κ. Λαζογιάννης ενημέρωσε τους αξιολογητές για τη δυναμική που έδωσε στην οικονομία της περιοχής η οριοθέτηση και η ένταξη μεγάλου μέρους του Δήμου στο Γεωπάρκο. Τονίστηκε, επίσης, η δημιουργία του ΔΙΕΚ και η αποφοίτηση των πρώτων συνοδών βουνού, καθώς και οι προσπάθειες του Δήμου για δημιουργία Εθνικών Σχολών υπαίθριων δραστηριοτήτων και extreme sports στην Αναγνωστοπούλειο Σχολή. Βεβαίως, η χρησιμοποίηση του logo του Γεωπάρκου τόσο στα νέα βίντεο τουριστικής προβολής του Δήμου, όσο και σε διαφημιστικά έντυπα, έδωσαν κύρος και ώθηση στην προσπάθεια για τουριστική προβολή, ενώ νέοι επιχειρηματίες πλέον εισήλθαν  δυναμικά στην απαιτητική αγορά των υπαίθριων δραστηριοτήτων.

Παράλληλα, οι παρόντες παραγωγοί παρουσίασαν τα αποτελέσματα της μέχρι τώρα δραστηριότητάς τους, ενώ ιδιαίτερο ενδιαφέρον εκδηλώθηκε για κάποια προϊόντα του παραγωγού κ. Μπάρμπα, ο οποίος έκανε ιδιαίτερη αναφορά στην παραγωγή του κατρανιού.

Ο κ. Νικολόπουλος ανέλυσε λεπτομερώς κάποιες πεζοπορικές διαδρομές που έχουν χαραχτεί και για τα μελλοντικά σχέδια που δρομολογούνται σε συνεργασία με τον Δήμο, ενώ κατέγραψε και τη δυναμική που παρουσιάζει η περιοχή, παρά την κρίση, όσον αφορά στις υπαίθριες δραστηριότητες και τα extreme sports.

Η αντιπροσωπεία επισκέφτηκε του Τουριστικό Κέντρο Πληροφοριών και το Μουσείο Οίνου και Αμπέλου της Ηπείρου, όπου ο παραγωγός κ. Χατζηεφραιμίδης Ανδρέας ενημέρωσε τους επισκέπτες για τα Μουσειακά εκθέματα και αναφέρθηκε στην προσπάθεια αναγέννησης τοπικών ποικιλιών από ομάδα παραγωγών. Όλοι δοκίμασαν τσίπουρο παραγωγής του και προσφέρθηκαν φιάλες τσίπουρο ως δώρο στους επισκέπτες, καθώς και προϊόντα της Εταιρείας «Ελιξήριο» του παραγωγού Φ. Μπάρμπα.

Επισημάνθηκε η αναγκαιότητα να θεσπιστούν κριτήρια από πλευράς Γεωπάρκου, έτσι ώστε το λογότυπο του να χρησιμοποιείται από τους παραγωγούς τοπικών προϊόντων, όπως και από τις τοπικές επιχειρήσεις που τα χρησιμοποιούν.

Οι αξιολογητές αναχωρούν την Πέμπτη για να συνεχίσουν την επίσκεψη και σε άλλα σημεία του Γεωπάρκου και αναμένουμε τα αποτελέσματα της αξιολόγησής τους να είναι θετικά για όλους μας.

Από το Γραφείο Δημάρχου